Víkingur Ól skoraði sigurmarkið í síðustu spyrnu leiksins Víkingur Ól fékk KA menn í heimsókn síðastliðinn laugardag . KA menn léku undan sterkum vindi í fyrri hálfleik og voru mun meira með boltann , án þess þó að skapa sér mörg opin færi . Víkingar lágu aftarlega og beittu skyndisóknum og upp úr vel heppnaðri aukaspyrnu fékk Dalibor Nedic besta færi hálfleiks þegar hann skaut yfir úr dauðafæri í markteignum . En semsagt markalaus fyrri hálfleikur þar sem Kári réð lögum og lofum . KA menn komu mun ákveðnari til síðari hálfleiks og uppskáru mark á 57. mínútu þegar boltinn barst til Almarrs sem fékk mikinn tíma til að athafna sig og skaut föstu skoti á markið . Víkingar mótmæltu og töldu að um rangstöðu vera að ræða , en dómurunum varð ekki haggað . Á 71. mínútu fengu Víkingar aukaspyrnu um 40 metra frá markinu , út við hliðarlínu . Brynjar Víðisson skaut föstum bolta upp í vindinn , Sandor Matus misreiknaði boltann sem hálfpartinn fauk inn , staðan 1 - 1 og 20 mínútur eftir . Það sem eftir lifði voru það Víkingar sem pressuðu en KA menn voru skeinuhættir í skyndisóknunum . Josip Marusovic skaut framhjá úr dauðafæri á 86. mínútu fyrir heimamenn og þegar tvær mínútur voru komnar í uppbótartíma fékk Gísli Freyr Brynjarsson , sem þá var nýkominn inn á sem varamaður , boltann óvænt í markteig KA manna , sem náðu á síðustu stundu að bjarga í horn . Það var svo uppúr horninu sem sigurmark Víkinga kom . Boltinn datt fyrir fætur Gísla Freys Brynjarssonar sem hálfkiksaði á boltann , sem svo lak undir Sandor í markinu . KA menn mótmæltu og töldu brot hafa átt sér stað , en dómari leiksins , Vilhjálmur Alvar Þórarinsson , var ekki á því og markið stóð . KA menn náðu svo bara rétt að taka miðju áður en flautað var af og gríðarmikilvægur sigur Víkinga staðreynd . Vissulega gátu KA menn farið svekktir af Snæfellsnesi stigalausir en ekkert skyggði á fölskvalausa gleði heimamanna sem komust í 7. sæti með sigrinum .